b'\n_START_ARTICLE_\nFluxus\n_START_PARAGRAPH_\nFluxus (lot. flux \'tek\xc4\x97jimas\') \xe2\x80\x93 7-ame XX a. de\xc5\xa1imtmetyje susik\xc5\xabr\xc4\x99s tarptautinis meninink\xc5\xb3, kompozitori\xc5\xb3, architekt\xc5\xb3 ir dizaineri\xc5\xb3 jud\xc4\x97jimas, eksperimentav\xc4\x99s ir ie\xc5\xa1koj\xc4\x99s galimybi\xc5\xb3 sujungti \xc4\xafvairias menines technikas ir disciplinas, siek\xc4\x99s atsitiktinumo, nuotykio, atmet\xc4\x99s heroizm\xc4\x85 ir su menu siejam\xc4\x85 versl\xc4\x85._NEWLINE_Jud\xc4\x97jimas rei\xc5\xa1k\xc4\x97si vizualini\xc5\xb3 men\xc5\xb3 ir muzikos, taip pat literat\xc5\xabros, miest\xc5\xb3 planavimo, architekt\xc5\xabros ir dizaino srityse. Fluxus da\xc5\xbenai vadinamas intermedia (angl. inter \'tarp\' + media \'komunikacijos priemon\xc4\x97\').\n_START_SECTION_\nFluxus prad\xc5\xbeia\n_START_PARAGRAPH_\nPo karo atsigaunan\xc4\x8diose Vakar\xc5\xb3 valstyb\xc4\x97se, ypa\xc4\x8d JAV, imta dom\xc4\x97tis Ryt\xc5\xb3 kult\xc5\xabromis, gyvensena ir ideologija. Amerikie\xc4\x8di\xc5\xb3 avangardistas, kompozitorius ir menininkas John Cage, studijav\xc4\x99s dzenbudizmo veikalus, savo 6-o de\xc5\xa1imtme\xc4\x8dio eksperimentin\xc4\x97mis muzikin\xc4\x97mis kompozicijomis dav\xc4\x97 u\xc5\xbeuomazg\xc4\x85 Fluxus srovei. Atsitiktinumo aspektas tokiuose Cage darbuose kaip 4\' 33", sudomino ir tur\xc4\x97jo \xc4\xaftakos lietuviui menininkui Jurgiui Ma\xc4\x8di\xc5\xabnui. J. Ma\xc4\x8di\xc5\xabnas jud\xc4\x97jim\xc4\x85 pavadino Fluxus ir sureng\xc4\x97 pirm\xc4\x85j\xc4\xaf rengin\xc4\xaf 1961 m. AG galerijoje Niujorke ir 1962 m. Fluxus festivalius Europoje._NEWLINE_Fluxus siek\xc4\x97 \xe2\x80\x9epasidaryk pats\xe2\x80\x9c estetikos ir vertino paprastum\xc4\x85, prie\xc5\xa1indamiesi sud\xc4\x97tingumui. Kaip Dada anks\xc4\x8diau, Fluxus prie\xc5\xa1inosi komercializmui ir instituciniam menui, smerkdami \xc4\xafprastin\xc4\xaf rinkos diktat\xc4\x85 meno produkcijai ir siekdami menininko nepriklausomyb\xc4\x97s. Fluxus menininkai dirbo su bet kokiomis po ranka pasitaikiusiomis med\xc5\xbeiagomis ir dirbo individualiai arba i\xc5\xa1vien su kolegomis. Dalies arba viso darbo gamybos u\xc5\xbesakymas fabrike \xc5\xa1iems menininkams nebuvo priimtinas. J. Ma\xc4\x8di\xc5\xabnas pats ranka suri\xc5\xa1o daugel\xc4\xaf Fluxus leidini\xc5\xb3.\n_START_SECTION_\nFluxus kolekcija\n_START_PARAGRAPH_\nU\xc5\xbe 5 mln. JAV doleri\xc5\xb3 Vilniaus savivaldyb\xc4\x97 \xc4\xafsigijo vis\xc4\x85 J. Ma\xc4\x8di\xc5\xabno kolekcij\xc4\x85 \xe2\x80\x93 2600 eksponat\xc5\xb3. 2006 m. bir\xc5\xbeelio m\xc4\x97nes\xc4\xaf \xc4\xaf Vilni\xc5\xb3 buvo atve\xc5\xbeta pirmoji kolekcijos dalis. Kolekcijoje \xe2\x80\x93 J. Ma\xc4\x8di\xc5\xabno darbai, skirti \xe2\x80\x9eFilm-Makers Cinematheque\xe2\x80\x9c, \xe2\x80\x9eFilm Cuture\xe2\x80\x9c \xc5\xbeurnalui, J. Meko projektams, i\xc5\xa1skirtiniai darbai ir dokumentacija, susij\xc4\x99 su Soho rajono \xc4\xafk\xc5\xabrimu, darbai ir tekstai i\xc5\xa1 privataus J. Ma\xc4\x8di\xc5\xabno gyvenimo. Kolekcijoje \xc5\xbeymi\xc5\xb3 avangardist\xc5\xb3 kaip Robert Morris, Nam June Paik, Jonas Mekas, Yoko Ono, On Kawara, Donald Judd, Yvonne Rainer, Alison Knowles, Michael Heizer, Joan Jonas, Claes Oldenburg ir kit\xc5\xb3 darbai. Kolekcija \xc4\xafkurdinta Jono Meko vizuali\xc5\xb3j\xc5\xb3 men\xc5\xb3 centre.'